2018. gada .septembrī Noteikumi Nr.

Rīgā (prot. Nr. §)

**Meliorācijas kadastra noteikumi**

Izdoti saskaņā ar

[Meliorācijas likuma](https://likumi.lv/ta/id/203996-melioracijas-likums)

[14. panta](https://likumi.lv/ta/id/203996-melioracijas-likums#p14) trešo daļu un

[16. panta](https://likumi.lv/ta/id/203996-melioracijas-likums#p16) trešo daļu

**I. Vispārīgie jautājumi**

1. Noteikumi nosaka:

1.1. meliorācijas kadastra saturu un izveides, uzturēšanas un informācijas apmaiņas kārtību;

1.2. meliorācijas kadastra datu iesniegšanas un aktualizēšanas kārtību;

1.3. meliorācijas sistēmas inventarizācijas saturu un veikšanas kārtību.

2. Meliorācijas kadastra darbības nodrošināšanai izveido un uztur meliorācijas kadastra informācijas sistēmu. Meliorācijas kadastrs ir aktuāla, sistēmiska, digitāla vienota datubāze par visām valsts teritorijā esošajām meliorācijas sistēmām.

3. Meliorācijas kadastra informācijas sistēma (turpmāk arī – sistēma) ir valsts informācijas sistēma, un tās pārzinis ir valsts sabiedrība ar ierobežotu atbildību “Zemkopības ministrijas nekustamie īpašumi”’ (turpmāk – sabiedrība), kas glabā, apkopo un aktualizē informāciju par meliorācijas sistēmām ar sistēmas adresi tīmeklī (https://www.melioracija.lv).

4. Lai nodrošinātu šo noteikumu 1.2. apakšpunktā minēto kārtību, sabiedrība apstrādā personas datus (personas vārdu, uzvārdu, personas kodu, juridiskas personas nosaukumu un reģistrācijas numuru, nekustamā īpašuma adresi, nekustamā īpašuma kadastra numuru). Personas datus pēc šo noteikumu 1.2. apakšpunktā minēto dokumentu iesniegšanas glabā piecus gadus un pēc tam iznīcina saskaņā ar Arhīvu likumā noteiktajām prasībām.

**II. Meliorācijas kadastra saturs, izveide un uzturēšana**

5. Meliorācijas kadastrs satur:

5.1. teksta datus, kas ietver informāciju par meliorācijas sistēmas kvantitatīvo un tehnisko stāvokli un statusu, tehnisko noteikumu dokumentāciju un melioratīvās hidrometrijas datus;

5.2. telpiskos datus, kas ietver meliorācijas kadastra plānus un kartes analogā un digitālā formā, kuros attēlotas ūdensteces, meliorācijas sistēmu ūdensnotekas, ūdensnoteku sateces baseinu un meliorētās zemes robežas, meliorācijas sistēmu būves un ierīces un hidrometrijas posteņi ar to meliorācijas kadastra apzīmējumiem, kā arī zemes vienību robežas un kadastra apzīmējumi.

6. Meliorācijas sistēmas kvantitatīvo stāvokli raksturo šo noteikumu [1. pielikumā](https://likumi.lv/ta/id/213549?&search=on#piel1) minētie meliorācijas sistēmas galvenie rādītāji.

7. Meliorācijas kadastra informatīvajā sistēmā un meliorācijas plānā lieto apzīmējumus atbilstoši šo noteikumu [2. pielikumam](https://likumi.lv/ta/id/213549?&search=on#piel2).

8. Meliorācijas sistēmu, kas ir valsts, pašvaldību un citu fizisko un juridisko personu īpašumā vai tiesiskajā valdījumā, sabiedrība neatkarīgi no īpašuma piederības un statusa reģistrē meliorācijas kadastra informācijas sistēmā un piešķir tai meliorācijas kadastra numuru:

8.1. ūdensnoteku sateces baseinus klasificē pēc to atrašanās vietas, ņemot vērā upju baseinu apgabala teritoriju, kurā atrodas ūdensnotekas sateces baseins:

8.1.1. ūdensnoteku sateces baseinus dala sīkākos baseinos, izvēloties četru lielāko upju Daugavas, Ventas, Lielupes un Gaujas un to pieteku sateces baseinus, papildinot augstākas pakāpes ūdensnotekas baseina numuru ar pāra skaitļiem (2, 4, 6, 8) un dalot līdz deviņiem zemākas pakāpes baseiniem, kas pēc nepieciešamības dalāmi vēl zemākās pakāpēs;

8.1.2. sateces baseiniem gar vadošo ūdensnoteku starp izvēlēto pieteku sateces baseiniem piešķir nepāra skaitļu numurus (1, 3, 5, 7, 9);

8.1.3. baseinus zemākas pakāpes baseinos iedala, sākot ar vienu zemākas pakāpes pieteku (1, 2, 3) vai vispār bez tās (1, 3);

8.2. ūdensnotekām un grāvjiem to veido no tā sateces baseina meliorācijas kadastra numura, kurā atrodas ūdensnoteka vai grāvis, un ūdensnotekas vai grāvja numura šajā sateces baseinā. Sateces baseinos, kuru meliorācijas kadastra numuri beidzas ar pāra skaitļa numuru, ar kadastra numuru 01apzīmē galveno ūdensnoteku;

8.3. meliorācijas sistēmām, izņemot ūdensnotekas un grāvjus, ņem vērā trīs līmeņus:

8.3.1. pirmais līmenis – administratīvās teritorijas nosaukums vai kods no administratīvo teritoriju un teritoriālo vienību klasifikatora;

8.3.2. otrais līmenis – trīs decimālās zīmes, kas attiecīgajā administratīvajā teritorijā apzīmē meliorācijas sistēmas pa būvju veidiem;

8.3.3 trešais līmenis – trīs decimālās zīmes, kas apzīmē konkrēto meliorācijas būvi, vai drenu sistēmas numurs saskaņā ar aktam par pieņemšanu ekspluatācijā pievienotajiem meliorācijas sistēmas nosprauduma plāniem.

9. Meliorācijas kadastrā reģistrētai meliorācijas sistēmai sabiedrība nosaka vienu no šādiem meliorācijas sistēmas statusiem:

9.1. valsts meliorācijas sistēma – valstij piederošai poldera sūkņu stacijai un hidrotehniskai būvei;

9.2. valsts nozīmes meliorācijas sistēma:

9.2.1. ūdensnotekai – regulētai ūdenstecei vai speciāli raktai gultnei, kuras sateces baseins ir vismaz 10 kvadrātkilometru vai kuras kopgarums ir vismaz pieci kilometri un uz kuras atrodas liela diametra kolektors, starpvalstu ūdensnotekai, valstij piederošam poldera sūkņu stacijas krājbaseinm un kanālam;

9.2.2. hidrotehniskām būvēm un ierīcēm, kuru avārijas gadījumā pali vai plūdi apdraudētu vismaz 100 hektāru lielu platību vai apdzīvotu vietu;

9.3. pašvaldības meliorācijas sistēma – pašvaldībai piederošai poldera sūkņu stacijai, hidrotehniskai būvei un inženierbūvei;

9.4. pašvaldības nozīmes koplietošanas meliorācijas sistēma – koplietošanas meliorācijas sistēmai, pamatojoties uz pašvaldības domes lēmumu.

9.5. koplietošanas meliorācijas sistēma:

9.5.1. ūdensnotekai, liela diametra kolektoram un drenu kolektoram, kas regulē ūdens režīmu divos vai vairākos zemes īpašumos vai tiesiskajos valdījumos;

9.5.2. hidrotehniskām būvēm un ierīcēm, kas nav citu fizisko vai juridisko personu valdījumā, bet atrodas uz koplietošanas ūdensnotekas vai valsts nozīmes ūdensnotekas un ir vairāku fizisko vai juridisko personu īpašumā vai valdījumā;

9.6. viena īpašuma meliorācijas sistēma:

9.6.1. ūdensnotekai un liela diametra kolektoram, kas regulē ūdens režīmu vienā zemes īpašumā vai tiesiskajā valdījumā;

9.6.2. nosusinošā un norobežojošā tīkla būvēm – grāvjiem, kuri nepilda ūdensnoteku funkciju un kuros neietek ūdens no citas meliorācijas sistēmas;

9.6.3. drenu sistēmām;

9.6.4. hidrotehniskām būvēm un ierīcēm, kas nav citu fizisko vai juridisko personu īpašumā vai valdījumā, bet atrodas uz viena īpašuma ūdensnotekas vai grāvja vai valsts nozīmes ūdensnotekas un ir vienas fiziskās vai juridiskās personas īpašumā vai valdījumā.

**III. Apmaiņa ar meliorācijas kadastra informāciju**

10. Valsts zemes dienests normatīvajos aktos noteiktajā kārtībā sabiedrībai meliorācijas kadastra izveidei, uzturēšanai un aktualizēšanai bez maksas izsniedz datus no šādiem Nekustamā īpašuma valsts kadastra informācijas sistēmas informācijas blokiem:

10.1. kadastra objekta identifikācijas informācijas bloka;

10.2. nekustamā īpašuma sastāva informācijas bloka;

10.3. nekustamā īpašuma pamatdatu informācijas bloka;

10.4. īpašuma tiesību un nomas tiesību informācijas bloka;

10.5. zemes vienības pamatdatu informācijas bloka;

[10.6](https://likumi.lv/ta/id/213549?&search=on#n15.6). zemes vienības un zemes vienības daļas nekustamā īpašuma lietošanas mērķu informācijas bloka;

10.7. kadastra telpisko datu par zemes vienību un būvi informācijas bloka.

11. Sabiedrība elektroniski digitālā formā ar mēroga noteiktību 1 : 10 000 bez maksas nodod Valsts zemes dienestam šādus meliorācijas kadastra datus:

11.1. meliorēto zemju platību robežas attiecīgā gada 1. novembrī;

11.2. aktualizētās – no jauna izbūvētās vai no meliorācijas kadastra izņemtās – meliorēto zemju platību robežas.

12. Latvijas Ģeotelpiskās informācijas aģentūra sabiedrībai meliorācijas kadastra uzturēšanai bez maksas tiešsaistes datu pārraides režīmā izsniedz vai elektronisku datņu formā nosūta digitālās topogrāfiskās kartes ar mēroga noteiktību 1 : 10 000 un digitālās ortofotokartes ar mēroga noteiktību 1 : 10 000.

13. Pašvaldības sabiedrībai meliorācijas kadastra uzturēšanai bez maksas iesniedz spēkā esošo pašvaldības teritorijas plānojumu (detālplānojumu) telpiskos datus vektordatu formātā.

14. Akciju sabiedrība "Latvijas valsts meži" sabiedrībai meliorācijas kadastra datu aktualizēšanai un uzturēšanai bez maksas digitālā veidā sniedz informāciju par meliorācijas sistēmām savā valdījumā un īpašumā esošajā zemē.

15. Sabiedrība bez maksas nodrošina Latvijas Ģeotelpiskās informācijas aģentūru ar meliorācijas kadastra telpiskajiem datiem digitālā formā normatīvajos aktos noteikto pamatdatu sagatavošanai.

**IV. Meliorācijas kadastra datu iesniegšana un aktualizēšana**

16. Meliorācijas kadastra datus sabiedrība aktualizē, pamatojoties uz dokumentiem par meliorācijas sistēmas būvniecību, tehniskās pārbaudes atzinumu, inventarizācijas datiem un Nekustamā īpašuma valsts kadastra informācijas sistēmas datiem, kā arī izmantojot jaunākās ortofotokartes.

17. Meliorācijas sistēmas datu iesniegšanai, tostarp datu grozīšanai iesniegtajos dokumentos, norādītajām ziņām jāatbilst:

17.1. Nekustamā īpašuma valsts kadastra informācijas sistēmas datiem;

17.2. spēkā esošā pašvaldības teritorijas plānojumā (detālplānojumā) plānotajam (atļautajam) teritorijas izmantošanas veidam;

17.3. Dabas aizsardzības pārvaldes atzinumam, ja tāds ir nepieciešams.

18. Meliorācijas kadastra informācijas sistēmas datu obligātai jaunai reģistrēšanai sabiedrībā iesniedz:

18.1. zemes īpašnieks vai tiesiskais valdītājs:

18.1.1. meliorācijas sistēmas inventarizācijā iegūto informāciju;

18.1.2. [Meliorācijas likuma](https://likumi.lv/ta/id/203996-melioracijas-likums) [18. pantā](https://likumi.lv/ta/id/203996-melioracijas-likums#p18) noteikto informāciju;

18.2. pašvaldības būvvalde – ekspluatācijā pieņemtās meliorācijas sistēmas izpilddokumentācijas kopiju;

18.3. pašvaldība meliorācijas sistēmas inventarizācijā iegūto informāciju:

18.3.1. par pašvaldības meliorācijas sistēmu;

18.3.2. par pašvaldības nozīmes koplietošanas meliorācijas sistēmu;

18.3.3. par koplietošanas nozīmes meliorācijas sistēmu, kuras nekopšana apdraud pašvaldības infrastruktūru, bet kuru īpašnieki nav reģistrējuši meliorācijas kadastra informācijas sistēmā;

18.4. sabiedrības reģionālā meliorācijas nodaļa – par valsts meliorācijas sistēmas un valsts nozīmes meliorācijas sistēmas inventarizāciju.

19. Lai aktualizētu meliorācijas kadastra datus meliorācijas kadastra informācijas sistēmā, zemes īpašnieks, tiesiskais valdītājs vai pašvaldība iesniedz sabiedrības reģionālajā meliorācijas nodaļā iesniegumu datu reģistrēšanai meliorācijas kadastrā ([3. pielikums](https://likumi.lv/ta/id/213549?&search=on#piel3)) papīra vai elektroniska dokumenta formā un pievieno šādus dokumentus:

19.1. meliorācijas sistēmas inventarizācijas lietu, ja ierosina:

19.1.1. izņemt meliorācijas sistēmas vai tās daļas datus;

19.1.2. reģistrēt esošu būvi, kas saskaņā ar [Meliorācijas likumu](https://likumi.lv/ta/id/203996-melioracijas-likums) atbilst meliorācijas sistēmai (būvei) un atbilstoši šiem noteikumiem reģistrējama meliorācijas kadastrā;

19.2. tehniskās pārbaudes atzinumu, kas sagatavots atbilstoši normatīvajiem aktiem par meliorācijas sistēmu un hidrotehnisko būvju būvniecību, ja ierosina:

[19.2.1.](https://likumi.lv/ta/id/203996-melioracijas-likums#n1) pārtraukt meliorācijas sistēmas vai tās daļas darbību īpaši aizsargājamās dabas teritorijās, lai nodrošinātu īpaši aizsargājamo sugu, īpaši aizsargājamo biotopu vai Eiropas Savienības prioritāro biotopu labvēlīgu aizsardzības statusu;

19.2.2. izņemt inventarizētas meliorācijas sistēmas vai tās daļas datus;

19.3. pilnvaras kopiju, ja iesniegumu iesniedz pilnvarota persona, uzrādot oriģinālu;

19.4. Dabas aizsardzības pārvaldes atzinumu dabas rezervātu un dabas liegumu teritorijās.

20. Sabiedrība aktualizē meliorācijas kadastra datus meliorācijas kadastra informācijas sistēmā, ja atbilstoši normatīvajiem aktiem par meliorācijas sistēmu un hidrotehnisko būvju būvniecību ir saņemti šādi dokumenti:

20.1. meliorācijas sistēmu un būvju izpildzīmējumi – meliorācijas būvju un ietaišu izvietojuma plāns, šķērsgriezumi, garenprofili;

20.2. akts par meliorācijas sistēmas vai hidrotehniskās būves pieņemšanu ekspluatācijā.

21. Pēc būves tehniskās apsekošanas atzinuma un inventarizācijas lietas saņemšanas meliorācijas sistēmas datus izņem no meliorācijas kadastra informācijas sistēmas, ja:

21.1. meliorācijas sistēma atrodas un ietekmē zemes ūdens režīmu viena zemes īpašuma vai tiesiskā valdījuma robežās;

21.2. tas nepasliktina citu zemes īpašumu vai tiesisko valdījumu zemes ūdens režīmu.

22. Sabiedrības reģionālā meliorācijas nodaļa viena mēneša laikā pēc šo noteikumu [19. un 20. punktā](https://likumi.lv/ta/id/213549?&search=on#p22) minēto dokumentu saņemšanas izvērtē to atbilstību šo noteikumu prasībām un pieņem lēmumu par meliorācijas sistēmas reģistrēšanu meliorācijas kadastra informācijas sistēmā vai par datu izņemšanu no tās.

23. Ja sabiedrības reģionālā meliorācijas nodaļa pieņem lēmumu par atteikumu reģistrēt meliorācijas sistēmu vai izņemt datus, tā viena mēneša laikā pēc dokumentu saņemšanas informē zemes īpašnieku vai tiesisko valdītāju par atteikumu, norādot tā iemeslu. Lēmumu par atteikumu pieņem, ja:

23.1. iesniegtie dokumenti nesatur informāciju, kas nepieciešama meliorācijas sistēmas reģistrēšanai vai datu izņemšanai;

23.2. zemes īpašnieka vai tiesiskā valdītāja dokumentos sniegtā informācija neatbilst šo noteikumu prasībām.

24. Šo noteikumu [23. punktā](https://likumi.lv/ta/id/213549?&search=on#p30) minētajos gadījumos zemes īpašniekam vai tiesiskajam valdītājam ir tiesības iesniegt dokumentus atkārtoti, ja ir novērstas sabiedrības atteikumā norādītās nepilnības.

25. Sabiedrība pēc personu pieprasījuma izsniedz zemes īpašniekam vai tiesiskajam valdītājam aktualizētos meliorācijas kadastra datus par īpašumā vai tiesiskajā valdījumā esošo meliorācijas sistēmu.

26. Sabiedrība pēc valsts meliorācijas sistēmas un valsts nozīmes meliorācijas sistēmas datu aktualizēšanas meliorācijas kadastra informācijas sistēmā sagatavo datu kopsavilkumu par valsts meliorācijas sistēmām un valsts nozīmes meliorācijas sistēmām un līdz attiecīgā gada 1. novembrim iesniedz to apstiprināšanai zemkopības ministram.

27. Dokumentus un datus par meliorācijas sistēmas reģistrēšanu meliorācijas kadastra informācijas sistēmā vai datu izņemšanu no tās glabā sabiedrības reģionālā meliorācijas nodaļa pastāvīgi papīra vai elektroniskā formā.

**V. Meliorācijas sistēmas inventarizācijas saturs un veikšana**

28. Meliorācijas sistēmu inventarizē normatīvajos aktos par būvprakses un arhitekta prakses sertifikātu piešķiršanu, reģistrēšanu un anulēšanu noteiktajā kārtībā sertificēta persona, kurai piešķirts būvprakses sertifikāts meliorācijas sistēmu, upju hidrotehnisko būvju projektēšanā vai meliorācijas sistēmu, upju hidrotehnisko būvju būvdarbu vadīšanā un būvuzraudzībā (turpmāk – inventarizācijas veicējs).

29. Meliorācijas sistēmas inventarizācijas veikšanas kārtība attiecas uz lauku apvidū lauksaimniecības un meža zemē (izņemot akciju sabiedrības "Latvijas valsts meži" valdījumā un īpašumā esošās zemes), tostarp pilsētu un ciemu teritorijās, ierīkotām meliorācijas sistēmām.

30. Meliorācijas sistēmas inventarizāciju veic laikposmā no 1. aprīļa – pēc palu vai plūdu maksimuma beigām – līdz 1. novembrim – līdz vasaras veģetācijas perioda beigām.

31. Inventarizācijas periodu var pagarināt arī pēc 1. novembra, ja klimatiskie apstākļi pieļauj inventarizāciju. Inventarizācijas iespēja periodā no 1. novembra līdz 31. martam apliecināma ar fotofiksāciju.

32. Zemes platībās, kas nosusinātas ar drenāžu, mazākā inventarizējamā pamatvienība ir vienas drenu sistēmas nosusinātā platība neatkarīgi no zemes vienības robežām.

33. Drenu sistēmas nosusinātās platības ārējo robežu nosaka:

33.1. līdz ūdensnotekas, kontūrgrāvja vai ceļa infrastruktūras malai;

33.2. līdz aizsargdambja iekšējās nogāzes pakājei;

33.3. pa viduslīniju starp blakus esošu drenu sistēmu malējām drenām;

33.4. pa līniju, kura vilkta paralēli drenu sistēmas malējai drenai uz ārpusi no drenu sistēmas attālumā, kas veido pusi no susinātājdrenu savstarpējā atstatuma;

[33.5](https://likumi.lv/ta/id/213549?&search=on#n38.5). pa līniju, kura vilkta gar drenu sistēmas drenu augšgaliem attālumā, kas veido ceturtdaļu no susinātājdrenu savstarpējā atstatuma.

34. Zemes īpašnieks, tiesiskais valdītājs vai pašvaldība (turpmāk –inventarizācijas ierosinātājs) vienu mēnesi pirms inventarizācijas uzsākšanas informē sabiedrības reģionālo meliorācijas nodaļu un ar inventarizējamās meliorācijas sistēmas platību aptverto īpašumu īpašniekus vai tiesiskos valdītājus par meliorācijas sistēmas inventarizācijas uzsākšanu.

35. Sabiedrības reģionālā meliorācijas nodaļa digitālā vai papīra formā izsniedz inventarizācijas ierosinātājam šādus meliorācijas sistēmas inventarizācijai nepieciešamos datus:

35.1. izziņu par inventarizējamo meliorācijas sistēmu ar meliorācijas kadastra karti analogā veidā (turpmāk – inventarizācijas plāns);

35.2. attiecīgos inventarizējamās meliorācijas sistēmas izpilddokumentācijas datus.

36. Inventarizācijas ierosinātājs iesniedz inventarizācijas veicējam zemes īpašuma meliorācijas kadastra izziņas datus.

37. Inventarizācijas veicējs tādas esošas meliorācijas sistēmas inventarizāciju, par kuru meliorācijas kadastrā nav informācijas, veic šādi:

37.1. nosaka līnijveida un punktveida meliorācijas sistēmas virszemes daļas raksturojošos rādītājus (garumu, platumu, diametru);

37.2. inventarizēto meliorācijas sistēmu izvietojumu zemes vienībā un tehniskā stāvokļa novērtējumu attēlo inventarizācijas plānā atbilstoši šo noteikumu [2.](https://likumi.lv/ta/id/213549?&search=on#piel2)pielikumā minētajiem apzīmējumiem. Ja inventarizētās meliorācijas sistēmas uztvertie ūdeņi tiek novadīti līdz ūdensnotekai, kas atrodas ārpus zemes vienības robežām, inventarizācijas plānā norāda ūdensnotekas ūdens saimnieciskā iecirkņa kodu;

37.3. atbilstoši šiem noteikumiem novērtē meliorācijas sistēmas tehnisko stāvokli, zemes hidrofizikālās īpašības un meliorācijas sistēmas darbības atbilstību un sagatavo atzinumu par meliorēto zemi, aizpildot šo noteikumu 4., [6.](https://likumi.lv/ta/id/213549?&search=on#piel6), [7.](https://likumi.lv/ta/id/213549?&search=on#piel9) un [8.](https://likumi.lv/ta/id/213549?&search=on#piel10) [pielikumā](https://likumi.lv/ta/id/213549?&search=on#piel11) minēto tabulu. Pielikumu tabulās neaizpilda ailes par meliorācijas sistēmas (būves) statusu, kadastra numuru, nosaukumu, ekspluatācijā nodošanas gadu, sateces baseina kadastra numuru un piketu.

38. Pārmitrās meliorēto zemju platības un teritorijas, kas netiek izmantotas lauksaimniecībā (piemēram, ir aizaugušas, apbūvētas, apmežotas vai applūdinātas), pamatojoties uz raksturīgiem situācijas elementiem dabā un kartogrāfiskajā materiālā vai izdarot instrumentālo uzmērīšanu, iezīmē inventarizācijas plānā atbilstoši šo noteikumu [3. pielikumā](https://likumi.lv/ta/id/213549?&search=on#piel4) minētajiem apzīmējumiem.

39. Meliorācijas sistēmas tehnisko stāvokli atbilstoši šo noteikumu [4. pielikumā](https://likumi.lv/ta/id/213549?&search=on#piel5) minētajiem meliorācijas sistēmu vērtēšanas kritērijiem norāda šo noteikumu [5.](https://likumi.lv/ta/id/213549?&search=on#piel6) un [6. pielikumā](https://likumi.lv/ta/id/213549?&search=on#piel7). Meliorācijas sistēmas šifru veido šo noteikumu [4. pielikumā](https://likumi.lv/ta/id/213549?&search=on#piel8) minētais meliorācijas sistēmas apzīmējums un inventarizācijas veicēja piešķirtais decimālās zīmes kārtas numurs.

40. Konstatējot meliorācijas kadastra plānā nenorādītu meliorācijas būvi vai norādītas meliorācijas būves neesību, to atzīmē inventarizācijas plānā. Nenorādītas virszemes meliorācijas būves atrašanās vietu precizē un nosaka instrumentāli.

41. Meliorētās lauksaimniecības zemes hidromelioratīvā stāvokļa novērtējumu, meliorācijas sistēmas darbības atbilstības novērtējumu un atzinumu par meliorēto zemi norāda šo noteikumu [8.](https://likumi.lv/ta/id/213549?&search=on#piel9) un [9.](https://likumi.lv/ta/id/213549?&search=on#piel10) [pielikumā](https://likumi.lv/ta/id/213549?&search=on#piel11) minētajā tabulā.

42. Inventarizācijas veicējs pēc meliorācijas sistēmas inventarizācijas pabeigšanas sagatavo un nodod inventarizācijas ierosinātājam inventarizācijas lietu. Inventarizācijas lietā ietilpst:

42.1. paskaidrojuma raksts, kas ietver pārskatu par izpildītajiem meliorācijas sistēmas inventarizācijas darbiem un inventarizācijas rezultātiem;

42.2. šo noteikumu 4., [6.](https://likumi.lv/ta/id/213549?&search=on#piel6), [7.](https://likumi.lv/ta/id/213549?&search=on#piel9) un [8.](https://likumi.lv/ta/id/213549?&search=on#piel10) [pielikumā](https://likumi.lv/ta/id/213549?&search=on#piel11) minētais novērtējums un atzinums papīra un elektroniskā formā;

[42.3](https://likumi.lv/ta/id/213549?&search=on#piel47.3). inventarizācijas plāns, kurā saskaņā ar šo noteikumu [2.](https://likumi.lv/ta/id/213549?&search=on#piel2) [pielikumu](https://likumi.lv/ta/id/213549?&search=on#piel4) attēlota:

42.3.1. precizētā meliorētās zemes robeža;

42.3.2. robeža ar kontūra numuru meliorētai zemei, kurā hidromelioratīvais stāvoklis nav nodrošināts un meliorācijas sistēmas darbība nav atbilstoša;

42.3.3. meliorētās lauksaimniecībā neizmantotās (piemēram, apmežotas, aizaugušas, apbūvētas, applūdinātas) zemes robeža;

42.3.4. meliorētās zemes pārmitrās platības robeža;

42.3.5. inventarizētās meliorācijas līnijveida un punktveida būves.

43. Inventarizācijas lietas un satura atbilstību šiem noteikumiem nodrošina inventarizācijas veicējs.

44. Inventarizācijas ierosinātājs šo noteikumu [42. punktā](https://likumi.lv/ta/id/213549?&search=on#p47) minēto informāciju iesniedz sabiedrībā vai sabiedrības reģionālajā meliorācijas nodaļā.

45. Valsts meliorācijas sistēmas un valsts nozīmes meliorācijas sistēmas līnijveida un punktveida meliorācijas būvju inventarizācijā:

45.1. noformē inventarizācijas plānu saskaņā ar šo noteikumu [2. pielikumā](https://likumi.lv/ta/id/213549?&search=on#piel4) minētajiem apzīmējumiem;

45.2. datus par valsts meliorācijas sistēmas un valsts nozīmes meliorācijas sistēmas tehnisko stāvokli apkopo šo noteikumu [4.](https://likumi.lv/ta/id/213549?&search=on#piel6) un [6. pielikumā](https://likumi.lv/ta/id/213549?&search=on#piel7) minētajā tabulā.

**VI. Noslēguma jautājumi**

46. Atzīt par spēku zaudējušiem Ministru kabineta 2010. gada 13. jūlija noteikumus Nr. 623 “Meliorācijas kadastra noteikumi" (Latvijas Vēstnesis, 2010, 113. nr.; 2013, 169. nr; 2017, 103. nr.).

47. Noteikumi stājas spēkā 2018. gada 1. novembrī

Ministru prezidents Māris Kučinskis   
  
Zemkopības ministrs Jānis Dūklavs